***NORINT PADĖTI, SVARBU ŽINOTI:***

* Kai vaikas ištaria žodį netaisyklingai, neakcentuokite klaidos. **Pakartokite žodį taisyklingai, neparodydami vaikui, kad jis suklydo.** Pavyzdžiui: „blaskė“ – taip, tai braškė.
* Leiskite vaikui pačiam kuo daugiau kalba išreikšti savo norus, išlaukite. Nekalbėkite už vaiką. (Pavyzdžiui, vos vaikui parodžius į puodelį, neduokite jo į rankas).
* Jeigu vaikas netaria tam tikro garso, neprašykite vaiko kartoti ir ištarti to garso. Pavyzdžiui, jeigu vaikas netaria garso „ž“, nereikėtų prašyti: pasakyk „Žžžžžž“. (Siekiant, kad vaikas neįgytų baimės bandyti tarti žodžių su šiuo garsu, baimindamasis, kad ir vėl nepavyks). Siekdami išmokyti tam tikro garso, **žaiskite žodinius žaidimus, kartokite skiemenuotes, sekite „garso“ pasakas** (**Ž**alias **ž**iogas gyveno **ž**olėje, kurioje **ž**ydėjo **ž**ibutės...).
* **Kalbėkite viena pakopa sudėtingesne kalba, nei kalba pats vaikas** („atia tia, dzy dzy, o papa, tū tū“ ir kt. – ne tik pakartoti garsažodį, bet ir papildyti vaiko kalbą, pasakyti taisyklingai: nori gerti? Važiuoja mašina? Nori stotis? Rieda traukinys? Kai vaikas jau kalba jungdamas du žodžius, pereikite prie trijų. Pavyzdžiui: 1) Mama; 2) Mama eina. Kur mama? 3) Mama eina namo. Kur mamos batai?
* **Vartokite bendrinius žodžius (mašina, katė, kėdė...) kasdienėje kalboje, o žaisdami mokykitės pavadinti daiktus maloniai: lėlė – lėlytė; šuo – šuniukas; kėdė – kėdutė...**
* **Išnaudokite kasdienes situacijas, pasakokite ir rodykite vaikams aplinką, komentuokite, skatinkite vaiką komentuoti.** Keliaudami pasakokite apie matomus daiktus bei situacijas.
* **Daug skaitykite, dainuokite dainas, skatinkite vaiką pamėgdžioti žodžių tarimą.**
* Mokykitės **apibendrinančių sąvokų** – žaislai, vaisiai, daržovės, paukščiai, gyvūnai, drabužiai, baldai, indai, maisto produktai. Įvardykite atskirus pavadinimus, po to apibendrinkite, kas jie visi kartu yra. (Plečiamas žodynas, mokomasi apibendrinti)
* Mokykitės **sudaryti daugiskaitą** – (obuolys – obuoliai, žaislas – žaislai, medis – medžiai, debesis – debesys ir t.t.) (Mokykite per paveikslėlius, realių objektų rodymą, patys įvardydami)

**Kalbos raidą skatinančios veiklos**

*Smulkiosios motorikos tikslinimas:*

* Dainelių, skiemenuočių metu atliekami judesiai rankomis, pirštų mankštelės: pirštais imituojamas lietus, vandens taškymas, gręžimas, gyvūnų judesiai, lipimas į kalną, čiuožimas nuo kalno, ėjimas keliu, krūmų praskleidimas bei kt. Galima sukurti pirštų judesių mokantis eilėraštukus, dainuojant dainas.
* Įvairių smulkių objektų rinkimas, rūšiavimas ir dėliojimas: žaisliukai, lego, dėlionės, pupos, žirniai...
* Masažinių kamuoliukų sukimas delnais ir pirštais, suspaudimas;
* Piešimas (kreidelėmis, pieštukais), karpymas, lipdymas, karoliukų ar makaronų vėrimas bei daug kitų pirštų judesius skatinančių veiklų.

*Artikuliacinio aparato judesių tikslinimas, žodyno plėtimas, kalbos ritmo pajautimas:*

* Dainelių dainavimas, jose esančių garsų bei žodžių kartojimas;
* Artikuliacinės mankštos atlikimas (5-8 kartus kartoti, 5min. per dieną kiekvieną pratimą: caksėti, kaip arkliukas joja, nulaižyti abi lūpas pakaitomis liežuviu, prunkšti lūpomis, išsižiojus liežuvį judinti į šonus iki lūpų kampučių, bandyti liežuviu pasiekti nosį, smakrą, iškišti smailų, platų liežuvį);
* Spalvų, dydžių (didelis-mažas, didesnis-mažesnis, mažiausias-didžiausias), prielinksnių (ant, po, į, iš, virš, šalia, už, per), veiksmažodžių (kaitymas laikais – ką veikia? Ką veikė? Ką veiks?), daiktavardžių mokymasis pasitelkiant įvairias priemones: pasakas, knygeles, paveikslėlius, realius daiktus ir sukurtas situacijas.
* Skiemenuočių kartojimas (Apie blynų kepimą, važiavimą mašina, saldaus medaus valgymą bei kt.)
* Mokymasis pasakoti rišlų tekstą, žiūrint į siužetinius paveikslėlius (keli paveikslėliai, kurias parodoma trumpa istorija). Iš pradžių, užduodant orientacinius klausimus, galiausiai – savarankiškai.

*Foneminio suvokimo ugdymas (gebėjimas klausa skirti garsus):*

* Skirtingai skambančių daiktų garsų nustatymas (užsimerkus išgirsti, kuris barškutis, žaislas, garsą skleidžiantis objektas skambėjo iš 2-6 skambančių daiktų);
* Gyvūnų skleidžiamų garsų priskyrimas tam tikram gyvūnui (klausant garso įrašų ar tikrų gyvūnų);
* Mokymasis diferencijuoti tyliai-garsiai sakomą informaciją, suvokti šių sąvokų skirtumus, gebėti pagal nurodymą pakartoti tylų ar garsų tarimą;
* Galiausiai – tam tikro nurodyto garso išskyrimas įvairių garsų eilėje, skiemenyse, žodžiuose (Pvz.: kai išgirsi, kad sakau A, suplok, „pagauk garsiuką“. Vėliau pereinama prie sudėtingesnių garsų. Pvz. su garsu Š:

iš pradžių garsų eilėje (A, O, Š, Y, Š, E, R, Š...);

Vėliau skiemenyse (ŠA, OP, NA, ŠU, FA, LĖ, ŠE...)

Galiausiai – žodžiuose (ŠAKA, MAMA, LĖLĖ, OŠĖ, KATĖ, ŠAKUTĖ, ŠUKOS, DĖDĖ..).

*Dainelės ir skiemenuotės*

*„Lyja lyja lietus“*

Lyja lyja lietus (barbename pirštais),

sušlapina vaikus (taškome nuo pirštų).

(*Prieš kiekvieną posmelį kartojamos abi eilutės, po to vėl pakartojama pirma eilutė ir peršokama į posmelį)*

1. Paukšteliai skrenda į namus (plasnojame rankomis) x2

Plast plast x6

1. Kiškučiai šoka į namus (rankomis imituojame kiškučių šokavimą) x2

Opa opa opapa x4

1. Gyvatės šliaužia į namus (rankomis imituojame besirangančias gyvates)

Viena gyvatė pikta, pikta gyvatė sako ššššš (piktas veidas)


Linksma gyvatė sako sssss (šypsomasi)


1. Meškučiai bėga į namus (barbenama kumščiais) x2

Bum bum x4

1. Vaikučiai bėga į namus

Bėga bėga (kartojama ir viena ranka pirštais bėgama per kitą ranką).





SĖKMĖS!

logopedė Viktorija Domarkaitė